


VALSTYBĖS DUOMENŲ AGENTŪRA
GENERALINIS DIREKTORIUS

ĮSAKYMAS
DĖL LIETUVOS STATISTIKOS DEPARTAMENTO GENERALINIO DIREKTORIAUS 2021 M. VASARIO 5 D. ĮSAKYMO NR. DĮ-46 „DĖL VALSTYBĖS DUOMENŲ VALDYSENOS INFORMACINĖS SISTEMOS NUOSTATŲ PATVIRTINIMO“ PAKEITIMO

2025 m. rugpjūčio 8 d. Nr. DĮ-166
Vilnius


Vadovaudamasi Valstybės duomenų agentūros nuostatų, patvirtintų Lietuvos Respublikos Vyriausybės 2022 m. gruodžio 21 d. nutarimu Nr. 1295 „Dėl Valstybės duomenų agentūros nuostatų patvirtinimo“, 21 punktu ir įgyvendindama Ekonomikos gaivinimo ir atsparumo didinimo plano „Naujos Kartos Lietuva“ (angl. NextGenerationEU) projektą „Oficialiosios statistikos portalo (OSP) paslaugų modernizavimas ir naujų administracinių paslaugų skaitmeninių sprendimų kūrimas“ (projekto Nr. 02-110-P-0007): 
1.	Pakeičiu Valstybės duomenų valdysenos informacinės sistemos nuostatus, patvirtintus Lietuvos statistikos departamento generalinio direktoriaus 2021 m. vasario 5 d. įsakymu Nr. DĮ-46 „Dėl Valstybės duomenų valdysenos informacinės sistemos nuostatų patvirtinimo“ ir išdėstau juos nauja redakcija (pridedama). 
2.	Pripažįstu netekusiu galios Valstybės duomenų agentūros generalinio direktoriaus 2023 m. lapkričio 30 d. įsakymą Nr. DĮ-271 „Dėl Lietuvos statistikos departamento generalinio direktoriaus 2021 m. vasario 5 d. įsakymo Nr. DĮ-46 „Dėl Valstybės duomenų valdysenos informacinės sistemos nuostatų patvirtinimo“ pakeitimo“.
3.	Nustatau, kad atnaujinto Informacijos viešinimo posistemio veiklos pradžia yra 2026 m. balandžio 30 d. 



Generalinio direktoriaus pirmoji pavaduotoja,	Daiva Jurelevičienė
atliekanti generalinio direktoriaus funkcijas


SUDERINTA
Valstybės skaitmeninių sprendimų agentūros
2025-08-06 raštu Nr. S-739 (2025)

PATVIRTINTA
Lietuvos statistikos departamento 
generalinio direktoriaus 2021 m. vasario 5 d. 
įsakymu Nr. DĮ-46 
(Valstybės duomenų agentūros generalinio 
direktoriaus 2025 m. rugpjūčio 8 d. įsakymo 
Nr. DĮ-166 redakcija)

VALSTYBĖS DUOMENŲ VALDYSENOS INFORMACINĖS SISTEMOS NUOSTATAI

I SKYRIUS
BENDROSIOS NUOSTATOS

1.	Valstybės duomenų valdysenos informacinės sistemos nuostatai (toliau – Nuostatai) reglamentuoja Valstybės duomenų valdysenos informacinės sistemos (toliau – VDVIS) steigimo teisinį pagrindą, veikimo tikslą, uždavinius ir pagrindines funkcijas, organizacinę, informacinę ir funkcinę struktūras, valstybės duomenų, asmens duomenų (tarp jų ir specialių kategorijų asmens duomenų), statistinių duomenų (toliau – VDVIS duomenys) teikimą ir naudojimą, asmens duomenų tvarkymo tikslą, bendruosius reikalavimus VDVIS duomenų apsaugai, finansavimą, modernizavimą ir likvidavimą. VDVIS yra valstybės informacinė sistema, kurioje tvarkomi subjektų teisės aktuose nustatytoms funkcijoms atlikti reikalingi duomenys.
2.	VDVIS steigimo, valdymo ir tvarkymo teisinis pagrindas – Lietuvos Respublikos oficialiosios statistikos ir valstybės duomenų valdysenos įstatymo (toliau – OSVDV įstatymas) 5 straipsnio 1 dalis ir 2 dalies 5 punktas.
3.	Pagrindiniai teisės aktai, kuriais vadovaujantis kuriama, valdoma ir tvarkoma VDVIS:
3.1.	2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Sąjungos statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą, su visais pakeitimais (toliau – Reglamentas (ES) 223/2009); 
3.2.	2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679);
3.3.	2022 m. gegužės 30 d. Europos Parlamento ir Tarybos reglamentas (ES) 2022/868 dėl Europos duomenų valdymo, kuriuo iš dalies keičiamas Reglamentas (ES) 2018/1724 (Duomenų valdymo aktas);
3.4.	OSVDV įstatymas;
3.5.	Lietuvos Respublikos valstybės informacinių išteklių valdymo įstatymas (toliau – Informacinių išteklių įstatymas);
3.6.	Lietuvos Respublikos asmens duomenų teisinės apsaugos įstatymas;
3.7.	Lietuvos Respublikos viešojo administravimo įstatymas;
3.8.	Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymas;
3.9.	Lietuvos Respublikos Vyriausybės 2024 m. gegužės 15 d. nutarimas Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“;
3.10.	Valstybės duomenų agentūros nuostatai, patvirtinti Lietuvos Respublikos Vyriausybės 2022 m. gruodžio 21 d. nutarimu Nr. 1295 „Dėl Valstybės duomenų agentūros nuostatų patvirtinimo“;
3.11.	Lietuvos Respublikos Vyriausybės 2023 m. kovo 15 d. nutarimas Nr. 156 „Dėl Lietuvos Respublikos oficialiosios statistikos ir valstybės duomenų valdysenos įstatymo įgyvendinimo“;
3.12.	Valstybės informacinių sistemų gyvavimo ciklo valdymo metodika, patvirtinta Informacinės visuomenės plėtros komiteto prie Susisiekimo ministerijos direktoriaus 2014 m. vasario 25 d. įsakymu Nr. T-29 „Dėl Valstybės informacinių sistemų gyvavimo ciklo valdymo metodikos patvirtinimo“;
3.13.	Oficialiosios statistikos programos I dalis, kasmet tvirtinama Lietuvos Respublikos finansų ministro;
3.14.	Valstybės duomenų valdysenos programa, kasmet tvirtinama Lietuvos Respublikos ekonomikos ir inovacijų ministro;
3.15.	kiti teisės aktai, reglamentuojantys VDVIS duomenų teikimą ir naudojimą, informacijos tvarkymą.
4.	Nuostatuose vartojamos sąvokos atitinka sąvokas, apibrėžtas Nuostatų 3 punkte nurodytuose teisės aktuose.
5.	VDVIS tikslas – užtikrinti statistinės informacijos rengimą ir valstybės duomenų tvarkymą OSVDV įstatymo 21 straipsnio 1 dalyje nustatytais tikslais bendroje techninėje, organizacinėje ir fizinėje aplinkoje ir sudaryti galimybę gauti valstybės duomenis vieno langelio principu. 
6.	Asmens duomenų, tarp jų ir specialių kategorijų asmens duomenų, tvarkymas VDVIS OSVDV įstatymo 21 straipsnio 1 dalyje nurodytais tikslais grindžiamas svarbiu viešuoju interesu. 
7.	Oficialiosios statistikos tikslams iš respondentų gauti statistiniai duomenys išimtinai tvarkomi vadovaujantis Reglamentu (EB) Nr. 223/2009, Reglamentu (ES) 2016/679, OSVDV įstatymu ir kitais teisės aktais, reglamentuojančiais oficialiąją statistiką.
8.	Pagrindiniai VDVIS uždaviniai – užtikrinti informacinių technologijų priemones, skirtas:
8.1.	priimti, tvarkyti, kaupti ir analizuoti valstybės informacinių sistemų, registrų ir kitų valstybės informacinių išteklių pirminių duomenų, administracinių duomenų kopijas, informaciją, dokumentus ir (arba) jų kopijas ir kitus duomenis; jų pagrindu sukurti duomenų nuasmeninimo sistemą, skirtą iš valstybės informacinių sistemų, registrų ir kitų valstybės informacinių išteklių ir statistinių tyrimų gautiems asmens duomenims sujungti;
8.2.	rinkti, kaupti, apdoroti ir apibendrinti statistinius duomenis ir jų metaduomenis, planuoti ir organizuoti statistinius tyrimus; 
8.3.	rengti statistinę informaciją pagal Oficialiosios statistikos programos I dalį ir analitinę informaciją pagal Valstybės duomenų valdysenos programą;
8.4.	tvarkyti statistinių ir valstybės duomenų metaduomenis pagal Europos Sąjungos standartus, taikant bendrus klasifikatorius ir žodynus;
8.5.	užtikrinti kaupiamų valstybės duomenų ir statistinių duomenų patikimumą ir vientisumą bei sudaryti galimybę juos apdoroti centralizuotai valdomomis ir naudojamomis priemonėmis vienoje aplinkoje, semantiškai susiejant šiuos duomenis pagal didelės vertės duomenų temines kategorijas ir pirminių duomenų tipus;
8.6.	inventorinti valstybės informacinių sistemų, registrų ir kitų valstybės informacinių išteklių duomenis ir jų metaduomenų pagrindu sudaryti viešą valstybės duomenų metaduomenų katalogą;
8.7.	teikti valstybės duomenis OSVDV įstatymo 21 straipsnio 1 dalyje numatytiems tikslams;
8.8.	sudaryti valstybės informacinių sistemų, registrų ir kitų šaltinių duomenų jungimo, analizės ir vizualizacijos galimybes valstybės ir savivaldybių institucijoms, įstaigoms, mokslui ir kitiems VDVIS naudotojams.
9.	Pagrindinės VDVIS funkcijos:
9.1.	tvarkyti statistinius ir valstybės duomenis, užtikrinant jų apsaugą;
9.2.	identifikuoti ir autorizuoti VDVIS naudotojus, užtikrinti VDVIS naudotojų prieigos teisių suderinamumą, kaupti veiksmų istoriją, stebėti Valstybės duomenų valdymo platformos resursų naudojimą; 
9.3.	užtikrinti valstybės duomenų gavimą ir teikimą ;
9.4.	skleisti statistinę informaciją ir valstybės duomenų pagrindu parengtą informaciją.
10.	VDVIS techninė, organizacinė ir fizinė duomenų valdymo, tvarkymo ir (ar) mainų aplinka užtikrinama per Valstybės duomenų valdymo platformą (išskyrus Oficialiosios statistikos posistemio komponentus), kurios veikimo, naudojimo sąlygos ir tvarka nustatyta Valstybės duomenų agentūros generalinio direktoriaus 2024 m. gruodžio 12 d. įsakymu Nr. DĮ-284 „Dėl Valstybės duomenų agentūros generalinio direktoriaus 2023 m. kovo 31 d. įsakymo Nr. DĮ-82 „Dėl Valstybės duomenų valdymo platformos veikimo ir naudojimo sąlygų tvarkos aprašo patvirtinimo“ pakeitimo“.

II SKYRIUS
VDVIS ORGANIZACINĖ IR INFORMACINĖ STRUKTŪRA

11.	VDVIS valdytoja bei tvarkytoja ir duomenų valdytoja bei tvarkytoja yra Valstybės duomenų agentūra. Valstybės duomenų agentūros generalinio direktoriaus įsakymu skiriami VDVIS duomenų valdymo įgaliotiniai.
12.	Valstybės duomenų agentūra turi Informacinių išteklių įstatyme nustatytas teises ir pareigas, atlieka šiame įstatyme nustatytas funkcijas ir:
12.1.	tvarko VDVIS duomenis vadovaudamasis Nuostatų 3 punkte įvardytais teisės aktais bei kitais teisės aktais, reglamentuojančiais šių duomenų tvarkymą;
12.2.	užtikrina, kad asmens duomenis, tarp jų ir specialių kategorijų asmens duomenis, tvarkyti įgalioti asmenys būtų įsipareigoję užtikrinti konfidencialumą arba jiems būtų taikomi atitinkamais teisės aktais nustatyti konfidencialumo reikalavimai;
12.3.	techninėmis ir organizacinėmis priemonėmis užtikrina VDVIS saugą, VDVIS tvarkomų asmens duomenų konfidencialumą, vientisumą ir prieinamumą, apsaugą nuo atsitiktinio arba neteisėto sunaikinimo, praradimo, pakeitimo, atskleidimo be leidimo ar neteisėtos prieigos prie jų ir nuo bet kokio kito neteisėto tvarkymo, taip pat saugų VDVIS duomenų perdavimą kompiuteriniais tinklais;
12.4.	užtikrina, kad asmens duomenys, tarp jų ir specialių kategorijų asmens duomenys, būtų renkami OSVDV įstatyme nurodytais ir teisėtais tikslais, tvarkomi vadovaujantis Reglamentu (ES) 2016/679, Asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą, taip pat turi kitas teisės aktuose numatytas teises ir pareigas.
13.	VDVIS duomenų teikėjai: 
13.1.	valstybės institucijos ir įstaigos, teikiančios OSVDV įstatymo nustatyta tvarka valstybės duomenis iš registrų, valstybės, vidaus administravimo ir (ar) kitų informacinių sistemų arba iš teisės aktų nustatyta tvarka naudojamų duomenų bazių;
13.2.	kiti juridiniai asmenys, tarp jų ir privatūs juridiniai asmenys, teikiantys OSVDV įstatymo nustatyta tvarka valstybės ir (arba) statistinius duomenis iš vidaus administravimo ir (ar) kitų informacinių sistemų arba iš teisės aktų nustatyta tvarka naudojamų duomenų bazių;
13.3.	respondentai, teikiantys registruose ir valstybės vidaus administravimo ir (ar) kitose informacinėse sistemose arba duomenų bazėse nekaupiamus statistinius duomenis.
14.	VDVIS duomenų teikėjų ir jų teikiamų duomenų struktūrų sąrašas skelbiamas Valstybės duomenų agentūros Valstybės duomenų valdysenos interneto svetainės skiltyje „Duomenys“ (https://duomenys.stat.gov.lt/organizacine-informacine-struktura-vdvis/).
15.	VDVIS naudotojai yra:
15.1.	respondentai, teikiantys statistinius duomenis, arba jų įgalioti atstovai, turintys tokias teises ir pareigas:
15.1.1.	teisę gauti informaciją apie statistinių formuliarų teikimo terminus, priėmimo rezultatus, klaidas, apie atmestas ar kitokį statusą turinčius statistinius formuliarus, peržiūrėti pateiktus duomenis, reikalauti ištaisyti netikslius duomenis, gauti iš dalies užpildytus statistinius formuliarus ir kitas OSVDV įstatymo nustatytas teises;
15.1.2.	pareigą užtikrinti teikiamų duomenų teisingumą ir jų pateikimą laiku ir kitas OSVDV įstatymo nustatytas pareigas;
15.2.	valstybės ir savivaldybių institucijos ir įstaigos, taip pat valstybės ir savivaldybės įmonės ir viešosios įstaigos, kurių savininkė arba dalininkė yra valstybė arba savivaldybė ir kurios Viešojo administravimo įstatymo nustatyta tvarka įgaliotos atlikti viešąjį administravimą, teikia viešąsias paslaugas ar atlieka kitas įstatymuose nustatytas funkcijas, statutinės įstaigos ir kitos biudžetinės įstaigos, regionų plėtros tarybos;
15.3.	švietimo ir mokslo institucijos.
16.	VDVIS informacinė struktūra pateikiama Valstybės duomenų agentūros Valstybės duomenų valdysenos interneto svetainės skiltyje „Duomenys“ (https://duomenys.stat.gov.lt/organizacine-informacine-struktura-vdvis/). VDVIS informacinę struktūrą sudaro šios kategorijos:
16.1.	valstybės duomenys;
16.2.	statistiniai duomenys;
16.3.	klasifikatorių ir kategorijų rinkinių duomenys;
16.4.	visų kaupiamų duomenų metaduomenys;
16.5.	Informacijos viešinimo posistemyje ir prieglobos svetainėse statistinių arba valstybės duomenų pagrindu parengta informacija;
16.6.	VDVIS naudotojų duomenys: fizinio asmens vardas ir pavardė, pareigos ir kontaktiniai duomenys (el. paštas, telefono numeris).
17.	Už duomenų, surenkamų į VDVIS, teisingumą, tikslumą ir atnaujinimą laiku teisės aktų nustatyta tvarka atsako VDVIS duomenų teikėjas.

III SKYRIUS
VDVIS FUNKCINĖ STRUKTŪRA

18.	VDVIS funkcinė struktūra sudaryta iš šių funkciškai savarankiškų posistemių ir modulių:
18.1.	Duomenų valdymo platformos posistemis, kurio pagrindinės funkcijos – priimti, apdoroti, analizuoti ir vizualizuoti valstybės duomenis bei užtikrinti vidaus procesus. Posistemį sudaro šie moduliai:
18.1.1.	duomenų įsisavinimo modulis, kurio funkcijos – paimti, įkelti, struktūrizuoti ir (arba) įvesti duomenis, automatizuoti duomenų ir elektroninių rinkmenų paėmimą ir įkėlimą bei atidavimą;
18.1.2.	duomenų pseudonimizavimo modulis, kurio funkcijos – užkoduoti gautus asmens duomenis;
18.1.3.	duomenų apdorojimo modulis, kurio funkcijos – jungti bei transformuoti duomenis, automatizuoti duomenų apdorojimo veiksmus, atvaizduoti grafinį duomenų sekos planą, versijuoti duomenų rinkinius ir programinį kodą, konfigūruoti duomenų korektiškumo įspėjimus, užtikrinti atsišakojimo funkcionalumą;
18.1.4.	duomenų analizės modulis, kurio funkcijos – atlikti įvairialypę duomenų analizę, valdyti darbo aplinką, išteklių paieškos, naršymo ir tvarkymo funkcijas, formuoti rodiklius, palaikyti objektų modelį, valdyti vartotojų pranešimus ir nustatymus ir pan.;
18.1.5.	duomenų vizualizavimo modulis, kurio funkcijos – formuoti statines ir interaktyvias ataskaitas, atvaizduoti sukauptus duomenis ir (ar) iš jų apskaičiuotus rodiklius įvairiomis formomis (lentelėmis, grafikais, žemėlapyje);
18.1.6.	naudotojų ir jų teisių valdymo modulis, kurio funkcija – tvarkyti VDVIS naudotojų sąrašus ir jų teises;
18.1.7.	autentifikacijos modulis, kurio funkcijos – vykdyti VDVIS naudotojų prisijungimą prie Duomenų valdymo platformos, autentifikuoti VDVIS naudotojus;
18.1.8.	administravimo modulis, kurio funkcijos – saugoti ir kaupti VDVIS atliktus veiksmus, tvarkyti klasifikatorius;
18.1.9.	duomenų archyvavimo modulis, kurio funkcijos – sudaryti ir saugoti statistinių duomenų archyvų bylas;
18.1.10.	metaduomenų katalogo modulis, kurio funkcijos – rinkti, apdoroti ir sisteminti VDVIS duomenų metaduomenis.
18.2.	Oficialiosios statistikos posistemis, kurio pagrindinės funkcijos – tvarkyti statistinių tyrimų metainformaciją, rinkti ir tvarkyti statistinius duomenis. Posistemį sudaro šie moduliai:
18.2.1.	Integruotos duomenų saugyklos modulis, kurio pagrindinė funkcija – kaupti ir apdoroti iš respondentų gautus statistinius duomenis. Modulį sudaro šie komponentai:
18.2.1.1.		tyrimų inicijavimo. Šio komponento pagrindinės funkcijos: tvarkyti statistinių tyrimų statistinių stebėjimo vienetų sąrašus, specifikuoti ir planuoti statistinius tyrimus, rengti statistinius formuliarus ir statistinių rodiklių sąrašus;
18.2.1.2.	 metainformacijos tvarkymo. Šio komponento pagrindinės funkcijos: kaupti ir tvarkyti statistinių tyrimų sričių ir temų, adresų registro išrašo, statistinių klasifikatorių ir reikšmių grupių, statistinių kintamųjų duomenis, tvarkyti statistinių formuliarų objektus, tvarkyti statistinių duomenų tikrinimo ir redagavimo taisykles, dokumentuoti ir tvarkyti statistikos procesų, metaduomenų, kokybės rodiklių bei ataskaitų modelius, tvarkyti kokybės rodiklius, programines priemones bei paslaugų informaciją;
18.2.1.3.	 tyrimų valdymo ir kontrolės. Šio komponento pagrindinės funkcijos: kaupti informaciją apie statistinių tyrimo veiklos procesų vykdymą, valdyti šių procesų vykdymą ir fiksuoti rezultatus, formuoti ataskaitas apie statistinio tyrimo procesų eigą, formuoti statistinės informacijos ir veiklos procesų kokybės rodiklių ataskaitas;
18.2.1.4.	 administravimo. Šio komponento pagrindinės funkcijos: tvarkyti posistemio VDVIS naudotojų sąrašą ir jų teises, formuoti ataskaitas apie duomenų mainų srautus ir automatinius procesus, formuoti ir teikti pranešimus apie sistemos sutrikimus;
18.2.2.	Respondentų statistinių duomenų modulis, kurio pagrindinė funkcija – rinkti statistinius duomenis iš respondentų. Modulį sudaro šie komponentai:
18.2.2.1.	gyventojų statistinių duomenų surinkimo. Šis komponentas užtikrina gyventojų statistinių duomenų parengimo ir perdavimo elektroninę paslaugą. Šio komponento pagrindinės funkcijos: užtikrinti priemones respondentų apklausų organizavimui, informuoti gyventojus apie dalyvavimą statistiniame tyrime, panaudojant duomenis iš valstybės informacinių sistemų ir registrų formuoti ir teikti gyventojams iš dalies užpildytus statistinius formuliarus, patikrinti ir priimti elektroniniu būdu užpildytus statistinius formuliarus, kaupti surinktus duomenis, tvarkyti šio modulio VDVIS naudotojų teises, formuoti šio modulio veiklos ataskaitas;
18.2.2.2.	 verslo (ūkio subjektų) statistinių duomenų surinkimo. Šis komponentas užtikrina verslo statistinių duomenų parengimo ir perdavimo elektroninę paslaugą. Šio komponento pagrindinės funkcijos: panaudojant duomenis iš valstybės informacinių sistemų ir registrų formuoti ir teikti ūkio subjektams iš dalies užpildytus statistinius formuliarus, suteikti galimybę ūkio subjektų atstovams pildyti ir teikti elektroninius statistinius formuliarus, priimti ir kaupti ūkio subjektų pateiktus duomenis, informuoti respondentus apie statistinių formuliarų teikimo terminus, jų priėmimo rezultatus, formuoti ir teikti perspėjimų, naujienų ir pagalbos pranešimus, tvarkyti šio modulio VDVIS naudotojų teises, formuoti šio modulio veiklos ataskaitas.
18.3.	Informacijos viešinimo posistemis, kurio pagrindinė funkcija yra statistinės ir kitos informacijos sklaida bei paslaugų teikimas. Informacijos viešinimo posistemį sudaro šie moduliai:
18.3.1.	Duomenų viešinimo modulis, kurio pagrindinė funkcija yra valstybės informacinių išteklių, atvirų duomenų ir statistinės informacijos sklaida. Modulį sudaro šie komponentai:
18.3.1.1.	Duomenų atnaujinimo ir skelbimo kalendorius, kuris užtikrina statistinės informacijos ir kitų duomenų paskelbimą nustatytu laiku;
18.3.1.2.	 Duomenų katalogas, kuris užtikrina statistinių rodiklių, atvirų duomenų ir valstybės išteklių sklaidą ir analizę;
18.3.1.3. 	Žinių struktūrų katalogas, kuris užtikrina oficialių klasifikatorių, taksonomijų, kontroliuojamų žodynų ir ontologijų sklaidą;
18.3.1.4.	 Duomenų produktų katalogas, kurio pagrindinė funkcija iš duomenų gaminamos produkcijos sklaida;
18.3.1.5.	Viešas metaduomenų katalogas, kurio pagrindinė funkcija VDVIS ir inventorintų valstybės informacinių išteklių metaduomenų sklaida;
18.3.2.	Geografinės informacijos sistemos modulis, kurio pagrindinė funkcija geoerdvinių duomenų sklaida bei analizė. Modulį sudaro šie komponentai:
18.3.2.1.	 Atvirų duomenų komponentas, kurio pagrindinė funkcija –parengtų atvirų geoerdvinių duomenų rinkinių sklaida;
18.3.2.2.	 Operatyviosios statistikos švieslentės, kurios užtikrina valstybės duomenų pagrindu parengtos operatyvių valstybės duomenų sklaidą;
18.3.2.3.	 Darnaus vystymosi rodiklių komponentas, kurio pagrindinė funkcija – darnaus vystymosi rodiklių sklaida.
18.3.3.	Valstybės duomenų valdysenos informacijos viešinimo modulis, kurio pagrindinė funkcija – viešinti informaciją apie valstybės duomenų valdyseną ir VDVIS duomenų teikėjų ir jų teikiamų duomenų struktūrų sąrašą.
18.3.4.	Savitarnos modulis, kurio pagrindinė funkcija – užtikrinti Valstybės duomenų agentūros viešųjų ir administracinių paslaugų teikimą, suteikti vartotojams galimybę įkelti duomenis bei jų produktus ir administruoti institucinius vartotojus, nepriklausančius Valstybės duomenų agentūrai.

IV SKYRIUS
VDVIS DUOMENŲ TEIKIMAS, NAUDOJIMAS IR TAISYMAS 

19.	VDVIS duomenys, pagal kuriuos galima tiesiogiai arba netiesiogiai nustatyti juridinį asmenį, teikiami tik apibrėžtais ir teisėtais tikslais ir tik tokios apimties, kuri yra būtina teisės aktais nustatytoms konkretaus duomenų gavėjo funkcijoms atlikti OSVDV įstatymo ir kitų teisės aktų, reglamentuojančių oficialiosios statistikos tvarkymą, valstybės duomenų valdymą ir tvarkymą, nustatyta tvarka.
20. VDVIS tvarkomi valstybės duomenys yra valstybės informacinius išteklius sudarančių informacinių sistemų duomenų kopijos, kurios kaupiamos siekiant jas pakartotinai panaudoti teisės aktų, įvardytų šių nuostatų VI skyriuje „VDVIS tvarkomų duomenų pakartotinis naudojimas“, nustatytais tikslais ir tvarka.
21.	VDVIS tvarkomi statistiniai duomenys gali būti naudojami tik oficialiosios statistikos tikslams, išskyrus OSVDV įstatyme numatytas išimtis.
22.	Valstybės duomenų gavėjai, kiti asmenys turi teisę reikalauti ištaisyti netikslius duomenis. Valstybės duomenų gavėjas ar kitas asmuo, pastebėjęs netikslius duomenis, rašytiniu prašymu (pateiktu elektroninių ryšių priemonėmis) turi kreiptis į VDVIS tvarkytoją pateikdamas tikslius ir išsamius duomenis. VDVIS tvarkytojas, nustatęs, kad prašymas pagrįstas, ištaiso netikslius duomenis ir apie tai informuoja prašymą padavusį subjektą ir šių netikslių valstybės duomenų teikėją.

V SKYRIUS
VDVIS ASMENS DUOMENŲ TVARKYMO REIKALAVIMAI

23.	Asmenys, kurie tvarko asmens duomenis, įpareigojami neatskleisti asmens duomenų, jeigu šie asmens duomenys neskirti skelbti viešai. Ši pareiga galioja jiems pasitraukus iš valstybės tarnybos, perėjus dirbti į kitas pareigas, pasibaigus jų darbo ar sutartiniams santykiams.
24.	Statistiniai duomenys, įskaitant ir fizinių asmenų asmens duomenis, saugomi ne ilgiau, nei to reikia duomenų tvarkymo tikslams:
24.1.	savaitinių ir mėnesinių statistinių tyrimų – 1 metus pasibaigus statistiniam tyrimui;
24.2.	ketvirtinių statistinių tyrimų – 2 metus pasibaigus statistiniam tyrimui;
24.3.	pusmetinių, metinių ir atliekamų kas 5 ar 6 metus statistinių tyrimų – 3 metus pasibaigus statistiniam tyrimui;
24.4.	metinių demografinės ir migracijos statistikos tyrimų – 25 metus pasibaigus statistiniam tyrimui;
24.5.	visuotinių gyventojų ir būstų surašymų – 20 metų pasibaigus visuotiniam surašymui;
24.6.	visuotinių žemės ūkio surašymų – 20 metų pasibaigus visuotiniam surašymui;
24.7.	žemės ūkio struktūros statistinių tyrimų – 10 metų pasibaigus statistiniam tyrimui;
24.8.	statistinio ūkių sąrašo – 10 metų pasibaigus statistiniam tyrimui;
24.9.	pajamų ir gyvenimo sąlygų statistinių tyrimų – 10 metų pasibaigus statistiniam tyrimui;
24.10.	verslo struktūros statistinių tyrimų – 7 metus pasibaigus statistiniam tyrimui;
24.11.	darbo užmokesčio statistinių tyrimų – 6 metus pasibaigus statistiniam tyrimui;
24.12.	centrinės valdžios institucijų valstybės tarnautojų darbo užmokesčio statistinio tyrimo – 3 metus pasibaigus statistiniam tyrimui;
25.	Valstybės duomenys saugomi 25 metus nuo jų gavimo dienos. Suėjus valstybės duomenų tvarkymo terminui, valstybės duomenys sunaikinami. 
26.	Suėjus statistinių duomenų saugojimo terminui, atsakingi asmenys perkelia į duomenų archyvą statistinių duomenų rinkinius (sutvarkytus statistinius duomenis ir agreguotą statistinę informaciją) bei su jais susijusius metaduomenis. Duomenų archyve statistiniai duomenys saugomi neterminuotai.
27.	VDVIS naudotojų asmens duomenys saugomi visą jų naudojimosi VDVIS laikotarpį ir 2 (dvejus) metus nuo paskutinio jų prisijungimo dienos. Pasibaigus šiam 2 (dvejų) metų laikotarpiui asmens duomenys yra sunaikinami.
28.	Asmens duomenų saugumas užtikrinamas vadovaujantis Reglamentu (ES) 2016/679.

VI SKYRIUS
VDVIS TVARKOMŲ DUOMENŲ PAKARTOTINIS NAUDOJIMAS

29.	VDVIS tvarkomi valstybės duomenys teikiami pakartotinai naudoti vadovaujantis šiais teisės aktais:
29.1.	OSVDV įstatymu ir Lietuvos Respublikos Vyriausybės 2023 m. kovo 15 d. nutarimu Nr. 156 „Dėl Lietuvos Respublikos oficialiosios statistikos ir valstybės duomenų valdysenos įstatymo įgyvendinimo“;
29.2.	Lietuvos Respublikos teisės gauti informaciją ir duomenų pakartotinio naudojimo įstatymu ir Lietuvos Respublikos Vyriausybės 2021 m. spalio 13 d. nutarimu Nr. 849 „Dėl Lietuvos Respublikos teisės gauti informaciją ir duomenų pakartotinio naudojimo įstatymo įgyvendinimo“;
29.3.	Lietuvos Respublikos apsaugotų duomenų pakartotinio naudojimo, duomenų tarpininkavimo ir duomenų altruizmo veiklos priežiūros įstatymu ir Lietuvos Respublikos Vyriausybės 2024 m. spalio 23 d. nutarimu Nr. 909 „Dėl Lietuvos Respublikos Vyriausybės 2023 m. rugsėjo 20 d. nutarimo „Dėl Reglamento (ES) 2022/868 įgyvendinimo“ pakeitimo“;
29.4.	Lietuvos Respublikos pakartotinio sveikatos duomenų naudojimo įstatymu ir Lietuvos Respublikos Vyriausybės 2022 m. kovo 4 d. nutarimu Nr. 195 „Dėl įgaliojimų suteikimo įgyvendinant Lietuvos Respublikos pakartotinio sveikatos duomenų naudojimo įstatymą“.
30.	Konfidencialūs statistiniai duomenys mokslo tikslams teikiami vadovaujantis Konfidencialių statistinių duomenų teikimo mokslo tikslams tvarkos aprašu, patvirtintu Valstybės duomenų agentūros generalinio direktoriaus 2023 m. spalio 16 d. įsakymu Nr. DĮ-231 „Dėl Konfidencialių statistinių duomenų teikimo mokslo tikslams tvarkos aprašo patvirtinimo“.
31.	Kitų valstybių, išskyrus ES valstybes nares ir Europos ekonominės erdvės valstybes, fiziniams, juridiniams asmenims, juridinio asmens statuso neturintiems subjektams, jų filialams ir atstovybėms duomenys teikiami, jeigu tai neprieštarauja Lietuvos Respublikos įstatymams, Reglamentui (ES) 2016/679, tarptautinėms sutartims, ES teisės aktams ir kitiems norminiams teisės aktams.
32.	VDVIS duomenų pagrindu parengta statistinė informacija ir atviri duomenys, taip pat susijusių tarptautinių klasifikacijų ir standartų duomenys viešai skelbiami Duomenų viešinimo posistemyje. Šiame posistemyje skelbiama informacija gali būti pakartotinai panaudota be VDVIS tvarkytojo leidimo, tačiau tokio panaudojimo atveju privaloma nurodyti informacijos šaltinį. 
33.	Statistinės informacijos paskelbimas Duomenų viešinimo posistemyje yra oficialus statistinės informacijos paskelbimo faktas. 
34.	VDVIS duomenų ir inventorintų valstybės informacinių išteklių duomenų metaduomenys skelbiami viešame metaduomenų kataloge. 
35.	VDVIS duomenys duomenų gavėjams teikiami neatlygintinai, išskyrus atvejus, kai reikalingi papildomi duomenų parengimo darbai (adaptavimo ar kitokio perdirbimo, modeliavimo, vizualizavimo ir kiti darbai, kuriems įvykdyti reikia papildomų techninių sprendimų). Šie atvejai vertinami kaip su duomenų teikimu susijusi Valstybės duomenų agentūros teikiama paslauga, kuri apmokama vadovaujantis Atlyginimo už Valstybės duomenų agentūros atliekamus darbus apskaičiavimo tvarkos aprašu, patvirtintu Valstybės duomenų agentūros generalinio direktoriaus 2023 m. rugsėjo 27 d. įsakymu Nr. DĮ-214 „Dėl Atlyginimo už Valstybės duomenų agentūros atliekamus darbus apskaičiavimo tvarkos aprašo patvirtinimo“.
36.	Valstybės duomenis gali būti atsisakoma teikti vadovaujantis Valstybės duomenų gavimo, tvarkymo ir teikimo tvarkos aprašu, patvirtintu Lietuvos Respublikos Vyriausybės 2023 m. kovo 15 d. nutarimu Nr. 156 „Dėl Lietuvos Respublikos oficialiosios statistikos ir valstybės duomenų valdysenos įstatymo įgyvendinimo“, ir Valstybės duomenų teikimo sąlygų aprašu, patvirtintu Valstybės duomenų agentūros generalinio direktoriaus 2023 m. birželio 22 d. įsakymu Nr. DĮ-154 „Dėl Valstybės duomenų teikimo sąlygų aprašo patvirtinimo“.
37.	VDVIS tvarkytojo sprendimai atsisakyti teikti VDVIS duomenis gali būti skundžiami Lietuvos Respublikos teisės aktų nustatyta tvarka.

VII SKYRIUS
VDVIS KIBERNETINIS SAUGUMAS

38.	VDVIS yra priskiriama ypatingos svarbos valstybės informacinių išteklių rūšiai.
39.	VDVIS duomenų saugą reglamentuoja VDVIS valdytojo tvirtinami VDVIS duomenų saugos nuostatai ir kiti saugos politiką įgyvendinantys dokumentai, kurie rengiami, derinami ir tvirtinami Lietuvos Respublikos Vyriausybės nustatyta tvarka. Siekiant užtikrinti VDVIS duomenų saugą, vadovaujamasi:
39.1.	Lietuvos Respublikos kibernetinio saugumo įstatymu;
39.2.	Kibernetinio saugumo reikalavimų aprašu, patvirtintu Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“;
39.3.	Lietuvos ir tarptautiniais standartais, reglamentuojančiais saugų duomenų tvarkymą;
39.4.	kitais duomenų saugą reglamentuojančiais teisės aktais.
40.	Už VDVIS duomenų saugą atsako VDVIS valdytojas teisės aktų nustatyta tvarka.

VIII SKYRIUS
VDVIS FINANSAVIMAS

41.	VDVIS kūrimas ir plėtra finansuojami Lietuvos Respublikos valstybės biudžeto, įskaitant Europos Sąjungos fondus, lėšomis. VDVIS eksploatacija ir palaikymas finansuojami Lietuvos Respublikos valstybės biudžeto lėšomis bei gali būti apmokami iš kitų teisėtų finansavimo šaltinių.

IX SKYRIUS
VDVIS ATNAUJINIMAS, PERTVARKYMAS AR LIKVIDAVIMAS

42.	VDVIS atnaujinama, pertvarkoma ar likviduojama Informacinių išteklių įstatymo ir Informacinių sistemų steigimo, kūrimo, atnaujinimo, pertvarkymo ir likvidavimo tvarkos aprašo, patvirtinto Lietuvos Respublikos Vyriausybės 2024 m. gegužės 15 d. nutarimu Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“, nustatyta tvarka.
43.	Likviduojamos VDVIS duomenys perduodami kitai informacinei sistemai, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

X SKYRIUS
BAIGIAMOSIOS NUOSTATOS

44.	Asmenys, pažeidę Nuostatų ir kitų teisės aktų, reglamentuojančių VDVIS veiklą, nuostatas, atsako teisės aktų nustatyta tvarka.
45.	Duomenų subjektų teisės užtikrinamos vadovaujantis Reglamentu (ES) 2016/679 ir VDVIS valdytojo nustatyta Duomenų subjektų teisių įgyvendinimo Valstybės duomenų agentūroje taisyklėmis, patvirtintomis Valstybės duomenų agentūros generalinio direktoriaus 2023 m. kovo 16 d. įsakymu Nr. DĮ-64 „Dėl duomenų subjekto teisių įgyvendinimo Valstybės duomenų agentūroje taisyklių patvirtinimo“. 
46.	Fizinių asmenų asmens duomenų tvarkymą Valstybės duomenų agentūroje reglamentuoja Asmens duomenų tvarkymo Valstybės duomenų agentūroje politika, patvirtinta Valstybės duomenų agentūros generalinio direktoriaus 2023 m. balandžio 12 d. įsakymu Nr. DĮ-95 „Dėl Asmens duomenų tvarkymo Valstybės duomenų agentūroje politikos patvirtinimo“.
___________________

